Source: https://beta.e-justice.europa.eu/354/MT/small_claims?SLOVENIA&action=printMS&init=true&member=1
Timestamp: 2020-07-13 01:52:10+00:00
Document Index: 655491

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'qorti ', 'qorti ', 'Qorti ', 'qorti ', 'qorti ', 'qorti ', 'qorti ', 'Qorti ', 'Qorti ', 'Qorti ', 'qorti ', 'qorti ', 'Qorti ', 'Qorti ', 'Qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'qorti ', 'Qorti ', 'qorti ', 'qorti ', 'Qorti ', 'Qorti ', 'Qorti ', 'Qorti ']

Il-qrati bil-ġuriżdizzjoni biex jaqtgħu sentenza bil-Proċedura Ewropea għal Talbiet Żgħar huma:
il-qrati lokali f'każ ta' materji ċivili (l-Artikolu 30 tal-Att dwar il-Proċedura Ċivili (Uradni list RS) (il-Gazzetta Uffiċjali tar-Repubblika tas-Slovenja; UL RS) Nri 73/07 — test konsolidat uffiċjali, 45/08 — 45/08 – l-Att dwar l-Arbitraġġ (ZArbit), 111/08 — id-Deċiżjoni tal-Qorti Kostituzzjonali, 57/09 — id-Deċiżjoni tal-Qorti Kostituzzjonali, 12/10 — id-Deċiżjoni tal-Qorti Kostituzzjonali, 50/10 — id-Deċiżjoni tal-Qorti Kostituzzjonali, 107/10 — id-Deċiżjoni tal-Qorti Kostituzzjonali, 75/12 — id-Deċiżjoni tal-Qorti Kostituzzjonali, 40/13 — id-Deċiżjoni tal-Qorti Kostituzzjonali, 92/13 — id-Deċiżjoni tal-Qorti Kostituzzjonali, 10/14 — id-Deċiżjoni tal-Qorti Kostituzzjonali, 48/15 — id-Deċiżjoni tal-Qorti Kostituzzjonali, 6/17 — id-Deċiżjoni tal-Qorti Kostituzzjonali, u 10/17, minn hawn 'il quddiem "ZPP") u l-qrati distrettwali għal materji ekonomiċi (l-Artikolu 32 ZPP). L-applikazzjoni tar-regoli dwar it-tilwim kummerċjali hija rregolata mill-Artikoli 480 sa 484 ZPP. It-test taz-ZPP jinsab fis-sit tas-Sistema ta’ Informazzjoni Legali tar-Repubblika tas-Slovenja: http://pisrs.si/Pis.web/pregledPredpisa?id=ZAKO1212
Il-mezzi ta' komunikazzjoni aċċettati għall-finijiet tal-Proċedura Ewropea għal Talbiet Żgħar u disponibbli għall-qrati skont l-Artikolu 4(1) huma dawn li ġejjin:
— il-Formola A għal talba standard (l-Anness I ) tiġi ppreżentata fil-qorti kompetenti bil-miktub bil-posta, bl-użu ta' teknoloġija tal-komunikazzjoni (eż. faks), titwassal direttament għand l-istituzzjoni jew minn persuna involuta professjonalment fil-preżentazzjoni ta' talbiet (l-Artikolu 105b ZPP).
It-talbiet ma jistgħu jiġu ppreżentati elettronikament.
L-awtoritajiet jew l-organizzazzjonijiet bil-ġuriżdizzjoni biex jipprovdu assistenza prattika skont l-Artikolu 11 huma kif ġej:
Il-persunal ġudizzjarju tal-qorti kompetenti jipprovdi assistenza prattika b'xejn għall-mili tal-formoli u għal informazzjoni ġenerali dwar il-proċedura. Assistenza prattika lill-konsumaturi tingħata wkoll miċ-Ċentru Ewropew tal-Konsumatur, Kotnikova 5, 1000 Ljubljana, posta elettronika: epc.mgrt@gov.si, tel.: (01) 400 37 29, sit: https://www.epc.si/.
Il-konsumaturi jistgħu jitolbu u jiksbu wkoll għajnuna legali sakemm ikunu jissodisfaw il-kundizzjonijiet stipulati fl-Att dwar l-Għajnuna Legali B'Xejn (UL RS Nri 96/04 – test konsolidat uffiċjali, 23/05, 15/14 – Deċiżjoni tal-Qorti Kostituzzjonali u 19/15, minn hawn 'il quddiem "ZBPP"). L-għajnuna legali b'xejn tista' tiġi allokata għal pariri legali, rappreżentanza legali u servizzi legali oħrajn previsti miz-ZBPP u b'eżenzjoni mill-ħlas tal-ispejjeż tal-qorti.
Il-metodi ta' notifika u komunikazzjoni elettroniċi li huma teknikament disponibbli u ammissibbli skont l-Artikolu 13(1), (2) u (3), u l-metodi biex wieħed jesprimi l-kunsens tiegħu minn qabel għan-notifika ta' dokumenti b'mod elettroniku skont l-Artikolu 13(1) u (2) huma kif ġej:
Id-dokumenti msemmija fl-Artikolu 5(2) u (6) u s-sentenzi maqtugħa skon l-Artikolu 7 jiġu nnotifikati skon iz-ZPP.
L-Artikoli 132 sa 150 ZPP jirregolaw in-notifika tad-dokumenti u l-ispezzjoni tal-atti.
L-Artikolu 132 ZPP jipprevedi metodi varji ta' notifika ta' dokumenti – bil-posta, bil-posta elettronika sikura, bil-marixxall tal-qorti, bil-qorti jew b'mod ieħor previst mil-liġi (notifika minn persuna fiżika jew ġuridika li jinnotifika d-dokumenti professjonalment).
Għadu mhux possibbli li d-dokumenti jiġu nnotifikati elettronikament fi proċedimenti ċivili; id-dokumenti tal-qorti fi proċedimenti bħal dawn iridu jiġu nnotifikati f'forma fiżika, normalment bil-posta.
Il-ħin u l-post tan-notifika tad-dokumenti: matul il-ġurnata bejn is-6.00 u l-22.00, jew 24 siegħa kuljum bil-posta elettronika (l-Artikolu 139(1) ZPP)
Il-persuni jew, jekk ikun japplika, it-tipi ta' professjonijiet, taħt obbligu legali li jaċċettaw notifika ta' dokumenti jew komunikazzjonijiet bil-miktub oħrajn b'mezzi elettroniċi f'konformità mal-Artikolu 13(1) u (2) huma kif ġej:
Meta n-notifika elettronika tad-dokumenti tal-qorti ssir teknikament fattibbli, il-qrati jibdew jinnotifikaw id-dokumenti tal-qorti b'mod elettroniku biss (f'kaxxa postali sigura) lill-awtoritajiet nazzjonali, lill-avukati, lin-nutara, lill-uffiċjali ġudizzjarju tal-eżekuzzjoni, lill-esperti, lill-valutaturi, lill-interpreti, lill-prattikanti fl-insolvenza jew lil kull individwu jew korp ieħor li n-natura ta' xogħlu timplika affidabilità ikbar.
Il-lista ta’ persuni u korpi li n-natura ta' xogħolhom timplika affidabilità ikbar trid titfassal u tiġi ppubblikata mill-Qorti Suprema tar-Repubblika tas-Slovenja fis-sit tagħha (il-portal e-Sodstvo). Il-persuni u l-korpi fil-lista jridu jiftħu kaxxa postali sigura u jibagħtu l-indirizz tagħha lill-Qorti Suprema tas-Slovenja; dawn il-persuni u korpi jridu jinfurmaw lill-Qorti Suprema jekk jinbidel dak l-indirizz. L-indirizz ippubblikat fil-lista jitqies bħala l-indirizz uffiċjali tal-kaxxa postali sigura.
It-tariffi tal-qorti għall-Proċedura Ewropea għal Talbiet Żgħar, jiġifieri kif iridu jiġu kkalkulati u x'metodi ta' ħlas ikunu aċċettati skont l-Artikolu 15a huma kif ġej:
L-ammont tat-tariffi tal-qorti huwa stipulat fl-Att dwar it-Tariffi tal-Qorti (UL RS Nri 37/08, 97/10, 63/13, 58/14 – id-Deċiżjoni tal-Qorti Kostituzzjonali, 19/15 — id-Deċiżjoni tal-Qorti Kostituzzjonali, 30/16, 10/17 — ZPP-E, 11/18 — ZIZ-L u 35/18 — id-Deċiżjoni tal-Qorti Kostituzzjonali, minn hawn 'il quddiem "ZST-1"). It-tariffi tal-qorti tal-Proċedura Ewropea għal Talbiet Żgħar huma l-istess bħat-tariffi ssimplifikati tal-qorti nazzjonali.
Għall-Proċedura Ewropea għal Talbiet Żgħar isir ħlas ta' darba li l-ammont tiegħu jkun jiddependi mill-valur tas-suġġett tal-proċedimenti:
Meta l-valur tas-suġġett tal-proċedimenti jkun EUR ............ jew inqas
it-tariffa tal-qorti tkun EUR ..................
Ir-rikorrent irid iħallas it-tariffa tal-qorti ta' hawn fuq fil-bidu tal-Proċedura Ewropea għal Talbiet Żgħar. It-tariffa tista’ titħallas bil-quddiem, jiġifieri meta jiġi ppreżentat ir-rikors għall-ftuħ ta' kawża; inkella r-rikors jista' l-ewwel jiġi ppreżentat il-qorti, imbagħad ir-rikorrent jistenna lill-qorti tibgħat ordni ta' ħlas, li ma jkunx fih biss l-ammont tat-tariffa imma jkun fih ukoll informazzjoni oħra meħtieġa biex isir il-ħlas (bħal sa meta jrid isir il-ħlas).
It-tariffi tal-qorti jistgħu jitħallsu mill-bogħod, jiġifieri l-partijiet jistgħu iħallsu minn Stat Membru li ma jkunx dak ta' fejn tinstab il-qorti, bl-użu ta' mill-inqas wieħed mill-metodi ta' ħlas li ġejjin:
(a) trasferiment bankarju;
(b) karta ta' kreditu jew ta' debitu; jew
(c) debitu dirett mill-kont bankarju tar-rikorrent.
Skont l-Artikolu 6 ZST-1, it-tariffi tal-qorti fil-Proċedura Ewropea għal Talbiet Żgħar jistgħu jitħallsu fi flus kontanti, elettronikament jew bl-użu ta' kwalunkwe metodu ta' ħlas validu ieħor.
Fil-prattika, it-trasferimenti bankarji biss jintużaw biex jitħallsu t-tariffi tal-qorti, għalkemm il-ħlasijiet bil-kard huma possibbli wkoll mal-kaxxier tal-qorti.
Il-banek kollha għandhom servizz ta’ ħlas online biex jakkomoda l-ħlasijiet elettroniċi. Fil-każ ta' ħlas elettroniku permezz ta' servizzi bankarji online, it-tariffi tal-qorti jridu jitħallsu fil-kontijiet tal-qrati stabbiliti speċifikament għall-ħlas tat-tariffi tal-qorti, kif ippubblikati fis-siti tad-diversi qrati. Il-ħoloq għas-siti tal-qrati kompetenti, li jipprovdu d-dettalji tal-kont u kull informazzjoni oħra meħtieġa għall-ħlas tat-tariffi tal-qorti jiġu pprovduti fid-dettalji ta' kuntatt ta' kull qorti individwali skont il-punt (a).
L-appelli disponibbli skont l-Artikolu 17, it-terminu biex jiġu ppreżentati dawn l-appelli u l-qorti fejn iridu jiġu ppreżentati dawn l-appelli huma kif ġej:
L-appelli jridu jiġu ppreżentati fi żmien tmint ijiem min-notifika tas-sentenza (l-Artikolu 458 ZPP). L-appelli jridu jiġu ppreżentati mal-qorti li taqta' s-sentenza fl-ewwel istanza (il-Qorti Lokali) (l-Artikolu 342 ZPP).
F'kawżi kummerċjali, l-appelli jridu jiġu ppreżentati fi żmien tmint ijiem min-notifika tas-sentenza (l-Artikolu 458, flimkien mal-Artikoli 480 u 496, ZPP). L-appelli jridu jiġu ppreżentati mal-qorti li taqta' s-sentenza fl-ewwel istanza (il-Qorti Distrettwali) (l-Artikolu 342 ZPP).
Il-qrati superjuri (višja sodišča) jiddeċiedu l-appelli (l-Artikoli 35 u 333 ZPP).
Il-proċeduri għal rikors għal rieżami, kif previst fl-Artikolu 18 u l-qrati kompetenti għal dak ir-rieżami huma kif ġej:
Ir-rimedju ġudizzjarju tal-parti huwa li tressaq talba biex jiġi rritornat l-istatus ta' qabel (l-Artikolu 116 ZPP). Meta dan ikun ammess mill-qorti, il-kawża tirritorna għall-istat li kellha qabel l-inkorrettezza u s-sentenzi kollha maqtugħa mill-qorti minħabba l-inkorrettezza jiġu revokati.
Ladarba jkunu għaddew sitt xhur mill-inkorrettezza, ir-rimedju ġudizzjarju tal-parti jkun li tressaq talba għal ritrattazzjoni skont l-Artikolu 394(3) taz-ZPP u li terġa' tinfetaħ il-proċedura li tkun ingħalqet b'deċiżjoni finali.
Il-ġuriżdizzjoni għaż-żewġ rimedji ġudizzjarji hija tal-qorti li taqta' s-sentenza.
Skont l-Artikolu 21a(1) il-lingwi li ġejjin huma aċċettati:
Il-lingwi uffiċjali huma s-Sloven u ż-żewġ lingwi nazzjonali minoritarji, li jintużaw uffiċjalment fil-qrati f’postijiet fejn jgħixu dawn il-minoranzi nazzjonali (l-Artikoli 6 u 104 ZPP). Il-lingwi minoritarji nazzjonali huma t-Taljan u l-Ungeriż.
Il-muniċipalitajiet b'taħlita ta' nazzjonalitajiet huma koperti mill-Att dwar it-Twaqqif tal-Muniċipalitajiet u l-Konfini Muniċipali (UL RS Nri 108/06 - test uffiċjali konsolidat u 9/11; minn hawn 'il quddiem “ZUODNO”). Skont l-Artikolu 5 ZUODNO, il-muniċipalitajiet b'taħlita ta' nazzjonalitajiet huma dawk identifikati li huma hekk mill-istatuti attwali tal-muniċipalitajiet ta' Lendava, Hodoš-Šalovci, Moravske Toplice, Koper, Izola u Piran.
L-awtoritajiet kompetenti biex jeżegwixxu u japplikaw l-Artikolu 23 huma kif ġej:
Il-ġuriżdizzjoni għall-eżekuzzjoni hija tal-qrati lokali (l-Artikolu 5 tal-Att dwar l-Eżekuzzjoni u l-Ksib tat-Talbiet Ċivili (UL RS Nri 3/07 — test uffiċjali konsolidat, 93/07, 37/08 — ZST-1, 45/08 — l-Att dwar l-Arbitraġġ (ZArbit), 28/09, 51/10, 26/11, 17/13 — id-Deċiżjoni tal-Qorti Kostituzzjonali, 45/14 — id-Deċiżjoni tal-Qorti Kostituzzjonali, 53/14, 58/14 – id-Deċiżjoni tal-Qorti Kostituzzjonali, 54/15, 76/15 — id-Deċiżjoni tal-Qorti Kostituzzjonali, u 11/18). Il-ġuriżdizzjoni ta' dawn il-qrati testendi wkoll għall-applikazzjoni tal-Artikolu 23.